প্রখ্যাত দার্শনিক দেবীপ্রসাদ চট্টোপাধ্যায় শিল্পী যামিনী রায়ের বেশ কিছু চিঠি খুঁজে পেয়েছিলেন৷ সেই সূত্রেই এই বইটির প্রকাশক অনিল আচার্যর সঙ্গে তাঁর এ বিষয়ে প্রথম যোগাযোগ৷ তার পরে দেবীপ্রসাদ অনুষ্টুপ পত্রিকায় যামিনী রায়ের উপর একটি ক্রোড়পত্রও সম্পাদনা করেন, ১৯৯১ সালে৷ সেই সব চিঠি ও লেখাগুলি দুই মলাটের মধ্যে এনেই বই৷ চিঠিগুলি ছাড়াও আছে যামিনী রায়ের কিছু মূল্যবান লেখা৷ রবীন্দ্রনাথের ছবি প্রসঙ্গে তাঁর আলোচনা বিশেষভাবে উল্লেখযোগ্য৷ সঙ্গে আছে যামিনী রায়কে লেখা রবীন্দ্রনাথের চিঠি, দেবীপ্রসাদ ও কামাক্ষীপ্রসাদ চট্টোপাধ্যায়কে লেখা যামিনী রায়ের চিঠি৷ আর রয়েছে বাঁকুড়ার এই বিখ্যাত শিল্পীর বিষয়ে দেবীপ্রসাদ ও শোভন সোম-এর প্রবন্ধ৷ লেখাগুলি সংকলিত করেছেন সোমেশ চট্টোপাধ্যায়৷